EA บวก 3% “บล.กรุงศรี”อัพเป้าสู่ 63 บ. ลุ้นผลงานไตรมาส 3 โตแกร่งรับวินฟาร์มไฮซีซั่น!
EA บวก 3% “บล.กรุงศรี”อัพเป้าสู่ 63 บ. ลุ้นผลงานไตรมาส 3 โตแกร่งรับวินฟาร์มไฮซีซั่น! ล่าสุดปิดตลาดเช้านี้ (24 ก.ย.) อยู่ที่ 48.75 บาท บวก 1.50 บาท หรือ 3.17% สูงสุดที่ 49 บาท ต่ำสุดที่ 46.75 บาท ด้วยมูลค่าซื้อขาย 1.09 พันล้านบาท
24 ก.ย. 2561

ผู้สื่อข่าวรายงานว่า บริษัท พลังงานบริสุทธิ์ จำกัด (มหาชน) หรือ EA ปิดตลาดเช้านี้ (24 ก.ย.) อยู่ที่ 48.75 บาท บวก 1.50 บาท หรือ 3.17% สูงสุดที่ 49 บาท ต่ำสุดที่ 46.75 บาท ด้วยมูลค่าซื้อขาย 1.09 พันล้านบาท

บล.กรุงศรี ระบุในบทวิเคราะห์ โดยให้น้ำหนักหุ้น EA เป็น “OUTPERFORM” ราคาเป้าหมาย 63 บาท โดยคาดว่าไตรมาส 3/61 กำไรสุทธิจะเติบโตจากไตรมาสก่อน และเติบโตจากช่วงเดียวกันเมื่อปีก่อน มาที่ 1.05-1.10 พันล้านบาท ซึ่งเป็นผลมาจากผลผลิตพลังงานลม (วินฟาร์ม) จากโรงไฟฟ้าหาดกังหัน ที่จ.สงขลา และจ.นครศรีธรรมราช กำลังการผลิต 128 เมกะวัตต์ ที่แข็งแกร่งในเดือนกรกฎาคม และเดือนสิงหาคมที่มีฝนตกหนักทำให้มีกระแสลมแรง ส่งผลให้กำลังการผลิตจากโครงการพลังงานลมปรับเพิ่มเป็น 49%
ด้านธุรกิจแบตเตอร์รี่กักเก็บพลังงาน ขณะนี้บริษัทจะทำการก่อสร้างโรงงานขนาด 1GW ภายในเดือนกันยายน และคาดว่าจะรับรู้รายได้ในไตรมาส 4/2562 อีกทั้งบริษัทมีแผนที่จะก่อสร้างโรงงานแบตเตอร์รี่ขนาด 49GW ในเขตนิคมอุตสาหกรรมใหม่ที่จังหวัดฉะเชิงเทรา (EEC) โดยขณะนี้อยู่ระหว่างรอการอนุมัติจาก EIA
ทั้งนี้ ยังคงให้น้ำหนักการลงทุนของ EA มากกว่าตลาด และปรับราคาเป้าหมายปี 2562 เพิ่มเป็น 63 บาท จากเดิม 60 บาท โดยมองธุรกิจพลังงานทดแทนและไบโอดีเซลที่มีอยู่ในปัจจุบันมีมูลค่าอยู่ที่ 27 บาทต่อหุ้น ขณะที่ EA มีสัดส่วนการเติบโตที่น่าสนใจที่สุดในกลุ่มผู้ประกอบการด้านพลังงานหมุนเวียนจากธุรกิจแบตเตอร์รี่ และโรงงานผลิตไบโอดีเซลตั้งแต่ปี 2563